भारतीय सीमा में फिर घुसी चीनी सेना  
खबरों के मुताबिक चीनी सेना ने न्योमा सेक्टर के चुमार डिवीज़न में पुराने आर्मी बंकर और टेंट तोड़ डाले हैं।
चीनी सैनिकों के भारतीय सीमा में घुसने और लेह से लगभग 300 किलोमीटर दूर नयोमा सेक्टर के चुमार डिवीजन में उनके द्वारा सेना के कुछ पुराने बंकरों एवं तंबुओं को नष्ट करने की खबर मिली है।  कुछ खबरों के मुताबिक चीनी सैनिक हेलीकॉप्टर से भारतीय वायुक्षेत्र के अंदर डेढ़ किलोमीटर तक आए, जबकि अन्य खबरों के मुताबिक हेलीकॉप्टर चीनी भूक्षेत्र में उतरा और उसके बाद चीनी सैनिकों ने पैदल सीमा में प्रवेश किया और बंकरों को नष्ट कर दिया।  चीनी सैनिकों के इस कदम के बारे में माना जा रहा है कि उन्होंने इस इलाके अपना दावा जताने के लिए ऐसा किया है।  इस बीच, सेना ने इस तरह की किसी घटना की जानकारी से इनकार किया है जबकि सूत्रों ने बताया कि चीन के दो हेलीकॉप्टरों ने भारतीय सीमा में डेढ़ किलोमीटर अंदर तक प्रवेश किया और नयोमा तहसील में चिंगथांग इलाके के चुमार में हेलीकॉप्टर उतारा।  सूत्रों ने बताया कि चीनी सैनिकों ने सेना के एक पुराने बंकर नष्ट करने की कोशिश की, जिसका लंबे समय से सैनिक इस्तेमाल नहीं कर रहे थे। वहीं, प्रत्यक्षदर्शी चरवाहों के बयानों के मुताबिक चीनी हेलीकॉप्टर वास्तविक नियंत्रण रेखा के पास उतरे और फिर चीनी सैनिक भारत तिब्बत सीमा पुलिस (आईटीबीपी) के पुराने बंकरों को नष्ट करने के लिए चल कर वहां तक आए।  इस बारे में राज्य सरकार के अधिकारियों ने उनके मुख्यालयों को खबर दी।  उधमपुर स्थित सेना के उत्तरी कमान के प्रवक्ता कर्नल राजेश कालिया ने बताया कि हेलीकॉप्टरों के उतरने और बंकरों के नष्ट करने के बारे में कोई सूचना नहीं मिली है। हालांकि, सेना के वरिष्ठ अधिकारियों ने बताया कि चुमार एक ऐसा इलाका है जहां वास्तविक नियंत्रण रेखा को स्पष्ट रूप से सीमांकित नहीं किया गया है तथा इस इलाके में हमेशा से मतभेद रहा है।  चीनी सैनिकों ने जुलाई 2009 में माउंट ग्या के पास भारतीय क्षेत्र में लगभग 1.5 किलोमीटर अंदर तक प्रवेश किया था। माउंट ग्या को भारत और चीन अंतरराष्ट्रीय सीमा मानते हैं और यहां पत्थरों एवं चट्टानों को लाल रंग से रंग दिया गया है। उस इलाके से घुसपैठ की खबरें मिली हैं जो लेह के पूरब में चुमार इलाके में हैं।  इससे पहले, 21 जून 2009 को चीनी हेलीकॉप्टरों ने भारतीय वायुक्षेत्र में प्रवेश किया था और उसके द्वारा चुमार में डिब्बाबंद खाद्य सामग्री गिराए जाने की भी खबर मिली थी।